Source: https://podnikatelsko.sk/category/nezaradene/
Timestamp: 2020-02-22 01:03:48+00:00
Document Index: 14396564

Matched Legal Cases: ['§6', '§ 10', '§ 3', '§ 2', '§ 22', '§ 22', '§ 22', '§ 22']

Nezaradené Archives - Založenie s.r.o. Prešov a služby pre podnikateľov
Posted on 7. apríla 2019
Od 01. novembra 2018 je účinná nová právna úprava ktorá stanovuje novú zákonnú povinnosť pre všetky spoločnosti zapísané v obchodnom registri. Keďže väčšina zapísaných subjektov má právnu formu spoločnosti s ručením obmedzeným, najčastejšie sa táto povinnosť bude týkať najmä s.r.o. a ich konateľov a spoločníkov s.r.o.
Ako zapísať svojho konečného užívateľa výhod?
V tomto článku si popíšeme postup, ako zapísať konečného užívateľa výhod v prípade s.r.o.
Zistenie konečného užívateľa výhod
Prvým krokom je zistenie, kto vôbec je konečným užívateľom výhod v spoločnosti. Otvoríme si zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov, a v jeho §6a nájdeme definíciu, kto je konečným užívateľom výhod.
Spôsob určenia konečného užívateľa výhod sa líši na základe právnej formy jednotlivých podnikateľov, podľa toho či ide napríklad o s.r.o., živnostníka, akciovú spoločnosť, komanditnú spoločnosť, či iné formy podnikania.
Druhým krokom je vyplnenie formulára, ktorým sa podáva návrh na zápis zmeny údajov o konečnom užívateľovi výhod. Tento formulár je k dispozícii na stránke Ministerstva spravodlivosti, a to v dvoch verziách podľa toho, či je návrh podávaný v elektronickej alebo listinnej podobe.
Vo vybranom formulári je potom potrebné vyplniť navrhovateľa, údaje o spoločnosti a tiež údaje o konečných užívateľov výhod s presným určením, ktorú z podmienok vyššie citovaného zákona tieto osoby spĺňajú na to, aby mohli byť považovaní za konečných užívateľov výhod.
Návrh sa podáva elektronicky prostredníctvom kvalifikovaného elektronického podpisu, osobne na jednom z ôsmych registrových súdov, ktoré vedú obchodný register alebo poštou. Najvýhodnejšie je podať návrh elektronicky, avšak pre jeho správne odoslanie je potrebné mať nainštalovaných niekoľko aplikácií, mať občiansky preukaz s čipom a tiež vedieť ovládať portál slovensko.sk.
V prípade ak bol návrh správne podaný a Okresný súd, ktorý vedie obchodný register, zápis konečného užívateľa vykonal, je potrebné, aby spoločnosť, ktorá svojho konečného užívateľa zapísala do obchodného registra, viedla o ňom evidenciu v zmysle § 10a vyššie uvedeného zákona.
S.r.o. je totiž povinná v listinnej podobe alebo v elektronickej podobe viesť a priebežne aktualizovať identifikačné údaje o konečnom užívateľovi výhod a údaje, ktoré zakladajú postavenie konečného užívateľa výhod, ktorými sa preukazuje postavenie konečného užívateľa výhod, ak tieto údaje nie sú súčasťou verifikačného dokumentu v registri partnerov verejného sektora.
Príliš zdĺhavé? Nechajte to na nás a celý proces, tak ako je popísaný vyššie, vrátane vedenia povinnej dokumentácie vybavíme za Vás, a to iba za 49 EUR. Kontaktujte nás.
Platcom DPH sa podnikateľ môže stať na základe registrácie, a to dvoma spôsobmi. Buď sa jedná o povinnú registráciu v zmysle zákona od DPH alebo o dobrovoľnú registráciu v zmysle toho istého zákona.
Povinnosť registrovať sa za platiteľa DPH má každá zdaniteľná osoba, ktorá má sídlo, miesto podnikania alebo prevádzkareň na území Slovenskej republiky, a ak nemá takéto miesto, ale má v tuzemsku bydlisko alebo sa v tuzemsku obvykle zdržiava, a dosiahne obrat 49 790 eur za najviac 12 predchádzajúcich po sebe idúcich kalendárnych mesiacov.
Dosiahnutie obratu sa sleduje za 12 po sebe nasledujúcich kalendárnych mesiacov, bez ohľadu na kalendárny rok a zdaňovacie obdobie, obrat teda môžete dosiahnuť aj napríklad za obdobie od augusta jedného kalendárneho roka do augusta nasledujúceho kalendárneho roka.
V prípade ak podnikateľ dostatočným obratom nedisponuje, ale platcom DPH chce byť z rôznych dôvodov, napríklad, že obchoduje s obchodnými partnermi, ktorí sú všetci platcami DPH, v takomto prípade má možnosť dobrovoľnej registrácie za platcu DPH.
Každú podanú žiadosť o dobrovoľnú registráciu daňový úrad posudzuje individuálne s ohľadom na činnosť žiadateľa a rozhodne, či žiadateľa zaregistruje.
Ak sú splnené podmienky na registráciu, daňový úrad zaregistruje žiadateľa do 21 dní odo dňa doručenia žiadosti o registráciu, vydá žiadateľovi osvedčenie o registrácii pre daň a pridelí mu identifikačné číslo pre daň. Dňom uvedeným v osvedčení o registrácii pre daň sa zdaniteľná osoba stáva platiteľom dane z pridanej hodnoty.
Pri dobrovoľnej registrácii za platcu DPH musí podnikateľ preukázať, že vykonáva ekonomickú činnosť v zmysle § 3 zákona DPH. Výkon ekonomickej činnosti sa preukazuje rôznymi dokumentmi, podľa toho, aké dokumenty si daňový úrad vyžiada. Najčastejšie pôjde o podnikateľský plán, rôzne zmluvy a dohody, prípadne faktúry.
Celý proces registrácie za platcu DPH vám vieme zabezpečiť. Poskytujeme službu založenie s.r.o. ako platca DPH, a to za cenu 449 EUR, vrátane poplatkov.
Počet novozaložených s.r.o. už tretí rok po sebe stúpol. V roku 2018 vzniklo 22 668 nových spoločností. Drvivú väčšinu, až približne 92% zo všetkých týchto nových spoločností tvoria práve s.r.o.
V roku 2015 vzniklo 13 704 nových spoločností, v roku 2016 to bolo 19 456 spoločností, v ďalšom roku 21 715, čo predstavuje stúpajúci trend. Oproti roku 2013 kedy vzniklo až 28 786 spoločností je to však stále o dosť nižšie číslo.
Najviac spoločností vzniklo v Bratislavskom kraji, až skoro 35% všetkých novozaložených spoločností v roku 2018. Po ňom nasleduje s veľkým odstupom Žilinský a Nitriansky kraj. Najmenej nových spoločností vzniklo v Trenčianskom kraji, len niečo cez 7,5% všetkých novozaložených spoločností.
V roku 2018 zaniklko dokopy 5 638 spoločností, čo značí, že oveľa viac spoločností v minulom roku svoju činnosť začalo ako ju oficiálne ukončilo.
Prešovskému kraju patrí prvenstvo v počte novozaložených živností. Približne každá šiesta nová živnosť bola totiž registrovaná v Prešovskom kraji. Ďalej nasledujú Žilinský a Nitriansky kraj, až štvrtý je Bratislavský kraj. Najmenej nových živnostníkov sa taktiež zaregistrovalo v Trenčianskom kraji.
Celkový počet nových živnostníkov oproti minulému roku mierne poklesol. V roku 2018 bolo zaregistrovaných celkovo 39 313 nových živností. Čo je však zaujímavé, v roku 2018 bolo viac živností zrušených ako založených (45 050 vs. 39 313). To pri stúpajúcom trende nových s.r.o. môže znamenať, že viacero podnikateľov sa rozhodlo zmeniť právnu formu svojho podnikania a prejsť zo živnosti na s.r.o.
Základné porovnanie živnosti a s.r.o. ako dvoch najčastejších foriem podnikania na Slovensku sme Vám priniesli už v tomto článku. Vždy je potrebné individuálne posúdiť, čo je lepšie pre ten ktorý druh podnikania, prípadne začať podnikať ako živnostník a následne prejsť na podnikanie formou s.r.o.
Každopádne, ekonomike sa darí, a tak je ideálny čas začať svoje vlastné podnikanie. Napríklad pri podnikaní formou s.r.o. popri zamestnaní, nemusíte za svoju s.r.o. platiť žiadne odovdy. Tak, čo už ste sa rozhodli založiť svoju s.r.o.?
Dáta a informácie použité v tomto článku sme čerpali z portálu www.finstat.sk, portálu plného informácii o obchodných spoločnostiach a ďalších podnikateľoch, ktorý by mal poznať každý podnikateľ.
Posted on 27. novembra 2018
V prípade ak obchodujete so závislými (prepojenými) osobami, tieto transakcie musia spĺňať podmienky nezávislého vzťahu.
Hlavnou charakteristikou nezávislého obchodného vzťahu, t. j. vzťahu medzi subjektmi, ktoré nie sú prepojené, je dosiahnutie čo najväčšieho zisku pre seba. Naopak, v prípade závislých osôb sa sleduje zväčša spoločný cieľ a usiluje sa o čo najvyšší zisk pre skupinu, dôsledkom čoho môže byť napríklad znižovanie daňovej povinnosti.
Transferové oceňovanie je postup, ako stanoviť ceny pri transakciách – napríklad kúpe a predaji tovaru, poskytnutí služby, či poskytnutí pôžičky – medzi závislými osobami tak, aby zodpovedali podmienkam nezávislého vzťahu.
Kto je závislou, resp. prepojenou osobou určuje § 2 zákona č. 595/2003 Z. z. o dani z príjmov.
Najčastejšie v praxi pôjde o tieto prípady:
dvaja živnostníci, ktorú sú v príbuzenskom vzťahu,
spoločnosti s rovnakými spoločníkmi, resp. konateľmi,
dcérske spoločnosti voči materskej spoločnosti.
Rozsah dokumentácie
Pre určenie a odôvodnenie tohto postupu slúži dokumentácia transferového oceňovania. Tá môže byť podľa Usmernenia Ministerstva financií v nasledovnom rozsahu:
Pre väčšinu bežných tuzemských podnikateľov, ktorí majú povinnosť vypracovať transferovú dokumentáciu platá, že majú povinnosť vypracovať len skrátenú dokumentáciu.
Skrátenú dokumentáciu vedú:
daňovníci – fyzické osoby a daňovníci, ktorí sú mikro účtovnými jednotkami
daňovníci, s výnimkou daňovníkov, ktorí vedú úplnú dokuentáciu podľa bodov c-f tohto článku, ktorí uskutočňujú tuzemské kontrolované transakcie (okrem transakcií vo vzťahu k stálym prevádzkarňam týchto daňovníkov umiestnených v zahraničí). Platí, že ak títo daňovníci uskutočňujú aj zahraničné kontrolované transakcie (t.j. transakcie so závislými osobami, ktoré sú daňovníkmi s obmedzenou daňovou povinnosťou) a prípadne transakcie so stálymi prevádzkarňami daňovníkov s neobmedzenou daňovou povinnosťou, ktoré sú umiestnené v zahraničí), uplatní sa toto pravidlo len na časť dokumentácie vo vzťahu k tuzemským kontrolovaným transakciám,
daňovníci, ktorí sú konsolidujúcou účtovnou jednotkou alebo konsolidovanou účtovnou jednotkou podľa § 22a zákona č. 431/2002 Z. z. o účtovníctve, pre tuzemské kontrolované transakcie s inými osobami, ktoré sú konsolidujúcou účtovnou jednotkou alebo konsolidovanou účtovnou jednotkou podľa § 22a zákona o účtovníctve alebo s osobami uvedenými v bode 4
daňovníci s priamou účasťou alebo nepriamou účasťou štátu, obce alebo vyššieho územného celku na majetku, kontrole alebo vedení, ktorí nie sú konsolidovanou účtovnou jednotkou podľa § 22a zákona o účtovníctve, pre tuzemské kontrolované transakcie s inými daňovníkmi s priamou účasťou alebo nepriamou účasťou štátu, obce alebo vyššieho územného celku na majetku, kontrole alebo vedení, ktorí nie sú konsolidovanou účtovnou jednotkou podľa § 22a zákona o účtovníctve alebo s daňovníkmi podľa bodu 3
Úplnú dokumentáciu vedú:
a) daňovníci, ktorí vykazujú výsledok hospodárenia v individuálnej účtovnej závierke podľa medzinárodných štandardov pre finančné výkazníctvo, s výnimkou daňovníkov uvedených v bode 2-4 tohto článku, ktorá vedú skrátenú dokumentáciu
b) daňovníci, ktorí uskutočňujú transakcie so závislými osobami, ktoré sú daňovníkmi nezmluvného štátu, okrem daňovníkov podľa bodu 1. tohto článku; ak títo daňovníci uskutočňujú transakcie aj vo vzťahu k závislým osobám, ktoré sú daňovníkmi zo zmluvného štátu, uplatní sa toto pravidlo len na časť dokumentácie vo vzťahu k transakciám s daňovníkmi nezmluvného štátu
c) daňovníci, ktorí žiadajú správcu dane o vydanie rozhodnutia o odsúhlasení metódy ocenenia
d) daňovníci, ktorí žiadajú o úpravu základu dane, s výnimkou daňovníkov, ktorí žiadajú úpravu základu dane z príjmov (ďalej len „základ dane“) vo vzťahu k tuzemským kontrolovaným transakciám
e) daňovníci, ktorí v zdaňovacom období od základu dane odpočítavajú daňovú stratu prevyšujúcu sumu 300.000 eur a taktiež daňovníci, ktorí v dvoch po sebe nasledujúcich zdaňovacích obdobiach od základu dane odpočítavajú daňovú stratu prevyšujúcu sumu 400.000 eur, s výnimkou daňovníkov uvedených v bode 3 tohto článku, ktorý vedie skrátenú dokumentáciu
f) daňovníci, ktorí v zdaňovacom období uplatňujú úľavu na dani.
Všetci ostatní vedú základnú dokumentáciu. Pokiaľ teda vykonávate tuzemské kontrolované transakcie, vo väčšine prípadov sa na Vás bude vzťahovať povinnosť viesť skrátenú dokumentáciu.
Skrátená dokumentácia je obsahovo najmenej rozsiahla, úplná dokumentácia ako už z názvu vyplýva je najrozsiahlejšia.
V prípade kontroly z daňového úradu musíte vedieť preukázať, že ceny za transakcie medzi prepojenými osobami boli stanovené správne, a musíte si vedieť postup určenia ceny obhájiť. Všetko by malo byť uvedené v dokumentácii transferového oceňovania. V prípade ak takouto dokumentáciou nedisponujete, vystavujete sa riziku sankcií zo strany daňového úradu. Povinnosť viesť dokumentáciu transferového oceňovania sa totiž týka každej spoločnosti, ktorá takéto obchody uskutočňuje a evidovaná musí byť každá transakcia.
Transferovú dokumentáciu si môže každá spoločnosť vypracovať sama, alebo si môže objednať služby profesionálov. V prípade záujmu o vypracovanie dokumentácie transferového oceňovania nás neváhajte kontaktovať.
Posted on 22. októbra 2018
Zavádza sa ďalšia nová povinnosť pre všetkých podnikateľov zapísaných v obchodnom registri. Od 1. novembra 2018 totiž všetky osoby, ktoré sú zapísané v obchodnom registri budú musieť uviesť, kto je ich konečným užívateľom výhod.
Prečo takáto zmena?
Príčinou je Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, na základe ktorej bol novelizovaný aj slovenský zákon ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov a taktiež zákon o obchodnom registri.
Každý podnikateľ zapísaný v obchodnom registri, teda či už to bude s.r.o., v.o.s., k.s. či fyzická osoba – podnikateľ, zapísaný v obchodnom registri je povinný uviesť svojho konečného užívateľova výhod.
Rozsah údajov o konečnom užívateľovi výhod je nasledovný:
Dokedy je potrebné nahlásiť konečného užívateľa výhod?
Pre novozaložené s.r.o. a iné subjekty založené po 01. novembri 2018 takáto povinnosť existuje už pri ich vzniku. Teda už v pri zakladaní s.r.o. je potrebné brať do úvahy túto skutočnosť. So založením s.r.o. a ohlásením konečného užívateľa výhod Vám vieme pomôcť.
Pre podnikateľov už zapísaných v obchodnom registri je potrebné nahlásiť svojo konečného užívateľa v prechodnom období do 31.12.2019.
Vzťah k registru partnerov verejného sektora
Medzi takýmto uvedeným konečným užívateľom v obchodnom registri a zápisom do registra partnerov verejného sektora nie je žiadna súvislosť. Ak chce podnikateľ prijímať financie zo štátnych a iných verejných zdrojov, musí sa aj tak zaregistrovať do registra partnerov verejného sektora, najčastejšie prostredníctvom advokáta.
Oznámenie sa podáva na tlačive predpísanom Vyhláškou Ministerstva spravodlivosti SR. V čase písania tohto článku nebolo tlačivo ešte verejne dostupné. Podľa informácií z webovej stránky Ministerstva spravodlivosti sa tak stane až po 01.11.2018. Naše služby však môžete využiť už teraz. Neváhajte nás kontaktovať a buďte pripravení na novú povinnosť stanovenú zákonom.